## El Museu de les Ciències acull per quint any consecutiu el concert ‘Harmonia Quàntica’, que unix la música amb la física

*** Es tracta d’una activitat organitzada en col·laboració amb l’Institut de Física Corpuscular de València i el Conservatori Superior de Música de València**

L’Auditori Santiago Grisolía del Museu de les Ciències acollirà el dimecres 9 d’abril, a partir de les 19.00 hores, el concert ‘Harmonia Quàntica 2025: La música de l’univers en expansió’, organitzat per la Ciutat de les Arts i les Ciències; l’Institut de Física Corpuscular de València (IFIC), centre mixt del CSIC i la Universitat de València, i el Conservatori Superior de Música de València.

L’objectiu d’esta proposta, de lliure accés i celebrada per quint any consecutiu en la Ciutat de les Arts i les Ciències, és reunir els mons de la investigació científica i la creació musical en un fòrum en el qual aprendre, alhora, ciència i música.

L’activitat inclou una xarrada breu de divulgació, d’uns 20 minuts, a càrrec del físic i divulgador científic Alberto Aparici, en la qual exposarà algunes nocions bàsiques sobre l’expansió de l’univers. Després s’interpretaran les obres, cada una precedida per una introducció del compositor o compositora, que ens guiaran a través del procés de creació musical, explicant com han convertit els conceptes científics en material musical.

Este concert és fruit de la trobada entre científics de l’Institut de Física Corpuscular i estudiants de composició del Conservatori Superior de Música Joaquín Rodrigo, en la qual van parlar sobre cosmologia moderna i les pistes que porten a deduir que l’univers s’està expandint. Els estudiants han pres elements d’esta reunió com a inspiració, i d’això han sorgit quatre obres musicals, que s’interpretaran en el concert ‘Harmonia Quàntica’.

Fecha: 03/04/2025